มันนี่ทูเดย์
ธปท.ขายพันธบัตร 1.5 หมื่นล้าน
25 ธ.ค. 2558

ธปท.ขายพันธบัตร 1.5 หมื่นล้าน
นางจันทวรรณ สุจริตกุล ผู้ช่วยผู้ว่าการ สายตลาดการเงิน ธนาคารแห่งประเทศไทย (ธปท.) ออกประกาศกำหนดแผนการออกพันธบัตร ธปท.อายุไม่เกิน 15 วัน ในเดือน ธ.ค.ปีนี้ ในรุ่น พ.46/14/58 วงเงิน 1.5 หมื่นล้านบาท อายุ 14 วัน โดยกำหนดชำระเงินในวันที่ 29 ธ.ค. 2558 และครบกำหนดในวันที่ 12 ม.ค. 2559  
ทั้งนี้ คาดว่าการออกขายพันธบัตรดังกล่าวเป็นการดูแลสภาพคล่องตามปกติของ ธปท. ที่จะดูแลสภาพคล่องให้เหมาะสม ซึ่งในช่วงที่สภาพคล่องล้นระบบ ธปท.ก็มีหน้าที่ดูดซับสภาพคล่องให้อยู่ในระดับที่สอดคล้องกับระดับอัตราดอกเบี้ยนโยบายในแต่ละช่วง อย่างไรก็ดีในช่วงที่ผ่านมาสภาพคล่องของระบบล้น เนื่องจากธนาคารพาณิชย์ปล่อยกู้ได้น้อย
ปปง.ขายทอดตลาดทรัพย์
พ.ต.อ.สีหนาท ประยูรรัตน์ เลขาธิการคณะกรรมการป้องกันและปราบปรามการฟอกเงิน (ปปง.) กล่าวว่า สำนักงาน ปปง. จัดขายทอดตลาดทรัพย์สินในวันที่ 28 ธ.ค.นี้ เวลา 10.00 น. ณ สำนักงาน ปปง. 59 รายการ ราคาเริ่มต้นขายทอดตลาดรวมกว่า 11 ล้านบาท ทรัพย์ที่น่าสนใจ เช่น รถเมอร์เซเดส-เบนซ์ สีขาว ป้ายแดง ราคาเริ่มต้นที่ 5.8 ล้านบาท รถโดยสารสองชั้นปรับอากาศ 2 คัน ราคาเริ่มต้นที่ 2.5 ล้านบาท บ้านไม้สัก ราคาเริ่มต้นที่ 4.5 หมื่นบาท ไอแพด 2 ไอแพดแอร์ ไอแพดมินิ ราคาเริ่มต้นระหว่าง  3,000-4,500 บาท เป็นต้น